Coordenadas: 42°24′13″N 7°38′09″O﻿ / ﻿42.4037247, -7.6357199

| Canón do Sil |
| --- |
| Río Sil ó seu paso pola provincia de Lugo. |
|
|
| Marco Legal |
| **Figura de Protección:** | ZEC |
|
| **Ano de constitución:** | 2006 |
| **Superficie:** | 5.914 ha. |
| **Lexislación:** | LIC o 21 de setembro de 2006, ZEC o 31 de marzo de 2014. |
|
| Datos de interese |
| **País:** | Galicia Galicia |
| **Provincias:** | Lugo e Ourense |
|
| **Concellos:** | Pantón, Sober, Nogueira de Ramuín e Parada de Sil. |
| **Ríos:** | río Cabe, río Sil, río Miño |
| **Picos** |  |
|
| **Direccións de interese:** |  |
| **Teléfonos:** |  |
|

Os **canóns do río Sil** están situados preto da unión entre o río Sil e o río Miño na zona da Ribeira Sacra. Este espazo natural abrangue unha área de superficie de 5.914 hectáreas nos concellos de Pantón, Sober, Nogueira de Ramuín e Parada de Sil e está declarado como zona especial de conservación (ZEC).

Este tramo fluvial conta con varios encoros e ten un aproveitamento turístico con aloxamentos ou paseos en catamarán nas augas. Nas ladeiras e arredores, nas que poden haber pendentes de ata 50º, atópanse os cultivos das vides da D.O. Ribeira Sacra. As viñas nas abas chegan mesmo ata a auga.

Xeografía e xeoloxía
--------------------

### Orografía

A orografía deste espazo natural resulta do forte desnivel entre as augas do Sil nos Peares (109 m) e a altura máxima da Pena do Xastre (1.014 m). Conta con encoros como os de Santo Estevo ou San Pedro.

### Xeoloxía

O canón do Sil xorde de procesos tectónicos e non fluviais. No cuaternario, ó comezar un basculamento da peniplanicie producíronse fracturas que quebraron o terreo en bloques e formando a canle pola que flúe o río Sil.[]

### Clima

O seu clima é mediterráneo-húmido. Mostra importantes variacións xa que en áreas das ladeiras de solaina é mediterráneo-húmido e nas zonas máis ensombrencidas, como nas veigas e ribeiras de bosque, actúa como atlántico-superhúmido.

Flora e Fauna
-------------

### Flora

As ladeiras da marxe dereita énchense orientadas ó mediodía, polo que están en boa parte aproveitadas para o cultivo da vide en socalcos. Os soutobosques están maioritariamente compostos de onfalodes (*Omphalodes nitida*), érbedos (*Arbutus unedo*), uces brancas (*Erica arborea*), e piornos (*Genista falcata* e *G. florida polygaliphylla*). Nos bosques abundan as árbores ripícolas, como son os bidueiros (*Betula pubescens*), os castiñeiros (*Castanea sativa*) ou as abeleiras (*Coryllus avellana*).

### Fauna

As especies piscícolas das augas do Sil que abundan son a troita (*Salmo trutta fario*), o escalo (*Squalius carolitertii*) e o espiñento (*Gasterosteus aculeatus*).

Hai varías especies de réptiles e anfibios, entre os que destacan a ra patilonga (*Rana iberica*), a píntega (*Salamandra salamandra*), a cobra de colar (*Natrix natrix*) e a lagarta brava (*Psammodronus algirus*).

Entre as aves, están presentes o corvo mariño grande (*Phalacrocorax carbo*), aves de rapina como a aguia caudal (*Hieraetus pennatus*), a aguia albela (*Circaetus gallicus*), o miñato abelleiro (*Pernis apivorus*) ou o falcón peregrino (*Falco peregrinus*). Así mesmo, atópanse na zona tódalas variedades de papuxa (*Sylvia*) existentes na Galiza.

Destacan entre os mamíferos o morcego de orellas partidas (*Myotis emarginatus*), a xeneta (*Genetta genetta*) ou o gato montés (*Felis silvestris*).

Patrimonio
----------

### Patrimonio cultural

A xente transformou a paisaxe desta rexión co cultivo da vide en socalcos e a construción de grandes encoros.

Sendeirismo
-----------

O número de posibles itinerarios é enormemente amplo, se non case ilimitado. Dende Os Peares recoméndase percorre-la marxe esquerda do Sil, desviándose para toma-lo chamado Camiño da Barca, que leva por medio de densos bosques de castiñeiros cara ao mosteiro de Santo Estevo de Ribas de Sil. Unha vez alí, é un momento ideal para encontrar os seus muíños e baixar dende o mosteiro ata a marxe do Sil onde estaba o antigo embarcadoiro que o comunicaba con outros mosteiros da *Rivoyra Sacrata*. Outra posibilidade é ir de Santo Estevo a Paradela, volvendo por Cerdeiriñas, polo camiño coñecido como "carreiro da amargura".

O itinerario máis completo (22 km.) é o que une pola ribeira sur do Sil os mosteiros de Santo Estevo e Santa Cristina. Este trazado unía antigamente Santo Estevo con Astorga e foi durante a Idade Media a principal liña de comunicación fluvial entre os mosteiros da "Rivoyra Sacrata", hoxe realizada polo catamarán. Este percorrido pasa por excelentes miradoiros naturais sobre o canón do Sil, tales como os de Alberguería, Cerreda, Vilouxe e O Coutiño, ata chegar á pequena península cuberta de castiñeiros onde se encontra o mosteiro de Santa Cristina.

Galería de imaxes
-----------------

* Canón do Sil.Canón do Sil.
* Vista dende o interior dos canóns do Sil.Vista dende o interior dos canóns do Sil.
* Viñedos da ribeira sacra, dende o interior do canón do Sil.Viñedos da ribeira sacra, dende o interior do canón do Sil.
* Vista dende o miradoiro Balcóns de Madrid o canón do Sil.Vista dende o miradoiro Balcóns de Madrid o canón do Sil.

Notas
-----

1. ↑  Consellería de Medio Ambiente e Ordenación do Territorio, Xunta de Galicia (eds.). "Canóns do Sil".

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Canón do Sil Modificar a ligazón no Wikidata*** |

### Outros artigos

* Ribeira Sacra

| * v
* c
* e
Espazos protexidos de Galicia |
| --- |
| Parque nacional: | Parque Nacional das Illas Atlánticas (Cíes, Ons, Sálvora e Cortegada) |
| Parque natural: | Monte Aloia (1978) - Complexo dunar de Corrubedo e lagoas de Carregal e Vixán (1992) - Baixa Limia - Serra do Xurés (1993) - Montes do Invernadeiro (1997) - Fragas do Eume (1997) - Serra da Enciña da Lastra (2002) |
| Monumento natural: | Costa de Dexo - Carballa da Rocha - Fraga de Catasós - Pena Corneira - Praia das Catedrais - Souto da Retorta - Souto de Rozavales - Pregamento xeolóxico de Campodola-Leixazós |
| Rede Natura 2000: | Zona especial de conservación (ZEC) (en Galicia) - Lugar de importancia comunitaria (LIC) (en Galicia) - Zona de especial protección para as aves (ZEPA) (en Galicia) |
| Zona húmida protexida: | Complexo intermareal Umia - O Grove, A Lanzada, punta Carreirón e lagoa Bodeira - Complexo das praias, lagoa e duna de Corrubedo - Lagoa e areal de Valdoviño - Ría de Ortigueira e Ladrido - Ría de Ribadeo |
| Reserva da biosfera: | Terras do Miño (2002) - Área de Allariz (2005) - Os Ancares lucenses e Montes de Navia, Cervantes e Becerreá (2006) - Río Eo, Ozcos e Terras de Burón (2007) - Reserva da biosfera transfronteiriza Gerês-Xurés (2009) - As Mariñas Coruñesas e Terras do Mandeo (2013) - Ribeira Sacra, Serras do Oribio e Courel (2021) |
| Outros: | Lugar de interese xeolóxico - Paisaxe protexida - Convención de Ramsar - Convención OSPAR - Espazos naturais de interese local - Espazos privados de interese natural |

|  |  |
| --- | --- |
| Control de autoridades | 
* Wd: Q14916370
* CDDA: 349152
* Natura 2000: ES1120014
* WDPA: 349152

 |